62024CJ0004
SENTENZA TAL-QORTI TAL-ĠUSTIZZJA (Il-Ħames Awla)
13 ta’ Novembru 2025 (
*1
)
“Appell – Politika ekonomika u monetarja – Unjoni ekonomika u monetarja – Unjoni Bankarja – Mekkaniżmu uniku ta’ riżoluzzjoni tal-istituzzjonijiet ta’ kreditu u ta’ ċerti ditti tal-investiment (SRM) – Fond Uniku ta’ Riżoluzzjoni (SRF) – Regolament (UE) Nru 806/2014 – Artikolu 69(1) – Artikolu 70(1) – Regolament ta' Implimentazzjoni (UE) 2015/81 – Artikolu 7(1) sa (3) – Ammonti mħallsa bħala garanzija għal impenji ta’ pagament irrevokabbli – Deċiżjoni tal-Bord Uniku ta’ Riżoluzzjoni (SRB) li tirrifjuta l-ħlas lura tas-somom imħallsa”
Fil-Kawża C‑4/24 P,
li għandha bħala suġġett appell skont l-Artikolu 56 tal-Istatut tal-Qorti tal-Ġustizzja tal-Unjoni Ewropea, ippreżentat fl‑4 ta’ Jannar 2024,
BNP Paribas Public Sector SA, stabbilita f’Pariġi (Franza), irrappreżentata minn A. Champsaur u A. Delors, avukati,
appellanti,
il-partijiet l-oħra fil-kawża li huma:
Il-Bord Uniku ta’ Riżoluzzjoni (SRB), inizjalment irrappreżentat minn C. De Falco, C. J. Flynn u K.-Ph. Wojcik, bħala aġenti, assistiti minn E. Bruc u F. Louis, avukati, kif ukoll minn P. Gey u H.-G. Kamann, Rechtsanwälte, sussegwentement minn C. De Falco u C. J. Flynn, bħala aġenti, assistiti minn E. Bruc u F. Louis, avukati, kif ukoll minn P. Gey u H.-G. Kamann, Rechtsanwälte,
konvenut fl-ewwel istanza,
Ir-Repubblika Franċiża, irrappreżentata minn B. Fodda, S. Royon u B. Travard, bħala aġenti,
Fédération bancaire française, stabbilita f’Pariġi (Franza), irrappreżentata minn C. Duriez, A. Gosset-Grainville u M. Trabucchi, avukati,
intervenjenti fl-ewwel istanza,
IL-QORTI TAL-ĠUSTIZZJA (Is-Seba’ Awla),
komposta minn M. L. Arastey Sahún, Presidenta ta’ Awla, J. Passer (Relatur), E. Regan, D. Gratsias u B. Smulders, Imħallfin,
Avukat Ġenerali: L. Medina,
Reġistratur: D. Dittert, Kap ta’ Unità,
wara li rat il-proċedura bil-miktub u wara s-seduta tal‑4 ta’ Diċembru 2024,
wara li semgħet il-konklużjonijiet tal-Avukat Ġenerali, ippreżentati fis-seduta tas‑6 ta’ Marzu 2025,
tagħti l-preżenti
Sentenza
1
Permezz ta’ dan l-appell, BNP Paribas Public Sector SA titlob l-annullament tas-sentenza tal-Qorti Ġenerali tal-Unjoni Ewropea tal‑25 ta’ Ottubru 2023, BNP Paribas Public Sector vs SRB (T‑688/21, iktar ’il quddiem is-sentenza appellata, EU:T:2023:675), li permezz tagħha din ċaħdet ir-rikors intiż, fl-ewwel lok, abbażi tal-Artikolu 272 TFUE u tal-ewwel paragrafu tal-Artikolu 340 TFUE, minn naħa, biex jiġi kkonstatat il-ksur mill-Bord Uniku ta’ Riżoluzzjoni (SRB) tal-obbligu tiegħu ta’ ħlas lura tas-somom li jikkorrispondu għall-kollateral fi flus marbut mal-impenji ta’ pagament irrevokabbli, li jirriżulta mill-klawżola 12.5 tal-kuntratti li jkopru l-perijodi ta’ kontribuzzjoni mill-2016 sal-2021 (iktar ’il quddiem il-“kuntratti IPI 2016-2021”), u, min-naħa l-oħra, biex jinkiseb il-ħlas lura tas-somom li s-SRB żamm bi ksur ta’ dan l-obbligu kuntrattwali, kif ukoll il-ħlas tal-ispejjeż kollha, l-interessi moratorji u anċillari ta’ kull natura marbuta magħhom, u, sussidjarjament, abbażi tat-tieni paragrafu tal-Artikolu 340 TFUE, il-kumpens għad-dannu li BNP Paribas Public Sector allegatament ġarrbet minħabba l-aġir tas-SRB fir-rigward tal-impenji ta’ pagament irrevokabbli sottoskritti għall-perijodi ta’ kontribuzzjoni mill-2016 sal-2021, kif ukoll, fit-tieni lok, abbażi tat-tieni paragrafu tal-Artikolu 340 TFUE, sabiex tikseb kumpens għad-dannu li hija allegatament ġarrbet minħabba r-rifjut tas-SRB li jħallasha lura l-garanzija li tkopri l-impenn ta’ pagament irrevokabbli li hija ssottoskriviet għall-perijodu ta’ kontribuzzjoni 2015.
Il-kuntest ġuridiku
Id-dritt tal-Unjoni
Ir-Regolament (UE) Nru 806/2014
2
L-Artikolu 3 tar-Regolament (UE) Nru 806/2014 tal-Parlament Ewropew u tal-Kunsill tal‑15 ta’ Lulju 2014 li jistabbilixxi regoli uniformi u proċedura uniformi għar-riżoluzzjoni tal-istituzzjonijiet ta' kreditu u ċerti ditti tal-investiment fil-qafas ta' Mekkaniżmu Uniku ta’ Riżoluzzjoni u Fond Uniku għar-Riżoluzzjoni u li jemenda r-Regolament (UE) Nru 1093/2010 (ĠU 2014, L 225, p. 1), intitolat “Definizzjonijiet”, jipprovdi, fil-paragrafu 1 tiegħu:
“Għall-finijiet ta’ dan ir-Regolament, għandhom japplikaw id-definizzjonijiet li ġejjin:
[...]
(34)
‘mezzi finanzjarji disponibbli’ tfisser il-flus kontanti, id-depożiti, l-assi u l-impenji irrevokabbli ta’ pagament disponibbli għall-Fond għall-għanijiet elenkati fl-Artikolu 76(1);
[...]”
3
L-Artikolu 69 ta’ dan ir-regolament, intitolat “Livell immirat” jipprovdi:
“1.   Sal-aħħar ta’ perijodu inizjali ta’ tmien snin mill-1 ta’ Jannar 2016 jew, inkella, mid-data li fiha dan il-paragrafu jkun applikabbli permezz tal-Artikolu 99(6), il-mezzi finanzjarji disponibbli tal-Fond għandhom jilħqu mill-inqas 1 % tal-ammont ta’ depożiti koperti tal-istituzzjonijiet ta’ kreditu kollha awtorizzati fl-Istati Mebri parteċipanti kollha.
2.   Matul il-perijodu inizjali msemmi fil-paragrafu 1, kontribuzzjonijiet lill-Fond ikkalkolati skont l-Artikolu 70, u miġbura f’konformità mal-Artikolu 67(4), għandhom jitqassmu maż-żmien bl-aktar mod ekwu possibbli sakemm jintlaħaq il-livell fil-mira, iżda bil-konsiderazzjoni dovuta tal-fażi taċ-ċiklu ta’ negozju u l-impatt li l-kontribuzzjonijiet proċikliċi jista’ jkollhom fuq il-pożizzjoni finanzjarja tal-instituzzjonijiet kontribwenti.
[...]
4.   Jekk, wara l-perijodu inizjali msemmi fil-paragrafu 1, il-mezzi finanzjarji disponibbli jonqsu taħt il-livell fil-mira speċifikat f’ dak il-paragrafu, il-kontribuzzjonijiet regolari kkalkolati skont l-Artikolu 70 għandhom jinġabru sakemm jintlaħaq il-livell fil-mira. Wara li jkun intlaħaq il-livell fil-mira għall-ewwel darba u fejn il-mezzi finanzjarji disponibbli jkunu sussegwentement tnaqqsu għal anqas minn żewġ terzi tal-livell fil-mira, dawk il-kontribuzzjonijiet għandhom jiġu stabbiliti f’livell li jippermetti li jintlaħaq il-livell fil-mira fi żmien sitt snin.
[...]”
4
L-Artikolu 70 ta’ dan ir-regolament, intitolat “Kontribuzzjonijiet ex ante”, huwa fformulat kif ġej:
“1.   Il-kontribuzzjoni individwali ta’ kull istituzzjoni għandha tinġabar mill-inqas kull sena u għandha tiġi kkalkolata prorata skont l-ammont tal-obbligazzjonijiet tagħha (minbarra l-fondi proprji) li minnu jitnaqqsu d-depożiti koperti, fir-rigward tal-obbligazzjonijiet aggregati (minbarra l-fondi proprji) u filwaqt li jitnaqqsu d-depożiti koperti, tal-istituzzjonijiet kollha awtorizzati fit-territorji tal-Istati Membri parteċipanti kollha.
2.   Kull sena, il-Bord, wara li jikkonsulta l-BĊE jew l-awtorità nazzjonali kompetenti u f’kooperazzjoni mill-qrib mal-awtoritajiet nazzjonali ta’ riżoluzzjoni, għandu jikkalkula l-kontribuzzjonijiet nazzjonali biex jiżgura li l-kontribuzzjonijiet dovuti mill-istituzzjonijiet kollha awtorizzati fit-territorji tal-Istati Membri parteċipanti kollha ma jaqbżux 12,5 % tal-livell fil-mira.
[...]
3.   Il-mezzi finanzjarji disponibbli li għandhom jitqiesu biex jintlaħaq il-livell immirat speċifikat fl-Artikolu 69 jistgħu jinkludu impenji ta’ pagamenti irrevokabbli li huma kompletament sostnuti b'kollateral ta’ assi b’riskju baxx mhux ostakolati b’xi drittijiet ta’ parti terza, għad-dispożizzjoni ħielsa u allokati għall-użu esklużiv tal-Bord għall-finijiet speċifikati fl-Artikolu 76(1). Is-sehem ta’ dawk l-impenji irrevokabbli ta’ pagament ma għandhomx jaqbżu t-30 % tal-ammont totali ta’ kontribuzzjonijiet miġbura skont dan l-Artikolu.
4.   Il-kontribuzzjonijiet riċevuti debitament ta’ kull entità msemmija fl-Artikolu 2 ma għandhomx jiġu rimborsati lil dawk l-entitajiet.
[...]
7.   Il-Kunsill [tal-Unjoni Ewropea], filwaqt li jaġixxi fuq proposta mill-Kummissjoni [Ewropea], għandu, fil-qafas tal-atti delegati msemmija fil-paragrafu 6, jadotta atti ta’ implimentazzjoni biex jiddetermina l-kondizzjonijiet għall-implimentazzjoni tal-paragrafi 1, 2 u 3, u b’mod partikolari fir-rigward ta’:
a)
l-applikazzjoni tal-metodoloġija għall-kalkolu ta’ kontribuzzjonijiet individwali;
b)
il-modalitajiet prattiċi għall-allokazzjoni lill-istituzzjonijiet tal-fatturi ta’ riskju speċifikati fl-att delegat.”
Ir-Regolament ta’ Implimentazzjoni (UE) 2015/81
5
Skont il-premessa 16 tar-Regolament ta’ Implimentazzjoni tal-Kunsill (UE) 2015/81 tad‑19 ta’ Diċembru 2014 li jispeċifika kundizzjonijiet uniformi għall-applikazzjoni tar-Regolament (UE) Nru 806/2014 tal-Parlament Ewropew u tal-Kunsill fir-rigward tal-kontribuzzjonijiet ex ante għall-Fond Uniku ta’ Riżoluzzjoni (ĠU 2015, L 15, p. 1):
“Ir-rikors għal impenji ta’ pagamenti irrevokabbli, imsemmi fl-Artikolu 70(3) tar-Regolament (UE) Nru 806/2014 ma għandu bl-ebda mod jaffettwa l-kapaċità finanzjarja u l-likwidità tal-Fond. L-impenji ta’ pagament irrevokabbli għandhom jissejħu biss f’każ ta' azzjoni ta’ riżoluzzjoni li tinvolvi l-Fond. Matul il-perijodu inizjali, f’ċirkostanzi normali, il-Bord għandu jalloka l-użu ta’ impenji ta’ pagament irrevokabbli b'mod ugwali fost l-istituzzjonijiet li jitolbuh. Dawn l-impenji ta’ pagament għandhom ikunu sostnuti bis-sħiħ b’kollateral ta’ assi b'riskju baxx mhux ostakolati minn kwalunkwe dritt ta’ parti terza, għad-dispożizzjoni libera ta’ u allokati għall-użu esklużiv tal-Bord għall-finijiet tal-użu tal-Fond.”
6
L-Artikolu 7 ta’ dan ir-regolament ta’ implimentazzjoni, intitolat “Sejħa għal impenji ta’ pagament irrevokabbli”, huwa fformulat kif ġej:
“1.   Ir-rikors għal impenji ta’ pagamenti irrevokabbli, imsemmi fl-Artikolu 70(3) tar-Regolament[ Nru 806/2014] ma għandu b’ebda mod jaffettwa l-kapaċità finanzjarja u l-likwidità tal-[FRU].
2.   Meta azzjoni ta’ riżoluzzjoni tinvolvi l-[FRU] f’konformità mal-Artikolu 76 tar-Regolament [Nru 806/2014], il-Bord għandu jsejjaħ, totalment jew parzjalment, l-impenji ta’ pagament irrevokabbli, li jkunu saru skont ir-Regolament [Nru 806/2014] sabiex jiġi restawrat is-sehem ta’ impenji ta’ pagament irrevokabbli fil-mezzi finanzjarji disponibbli tal-[FRU] stabbiliti mill-Bord fi ħdan il-limitu massimu stabbilit mill-Artikolu 70(3) tar-Regolament [Nru 806/2014].
Ladarba l-[FRU] jirċievi debitament il-kontribuzzjoni marbuta mal-impenji ta' pagament irrevokabbli li jkunu ssejħu, għandu jintradd il-kollateral li jagħti sostenn lil tali impenji. Jekk [l-FRU] ma jirċevix debitament l-ammont meħtieġ ta’ flus kontanti mal-ewwel talba, il-Bord għandu jieħu taħt idejh il-kollateral li jagħti sostenn lill-impenn ta’ pagament irrevokabbli f’konformità mal-Artikolu 70(3) tar-Regolament [Nru 806/2014].
3.   L-impenji ta’ pagament irrevokabbli ta’ istituzzjoni li ma tibqax taqa’ fil-kamp ta’ applikazzjoni tar-Regolament [Nru 806/2014] jiġu kkanċellati u jintradd il-kollateral li jagħti sostenn lil dawn l-impenji.”
7
L-Artikolu 8(3) tal-imsemmi regolament ta’ implimentazzjoni jipprevedi:
“Matul il-perijodu inizjali, taħt ċirkostanzi normali, il-Bord għandu jippermetti l-użu ta’ impenji ta’ pagament irrevokabbli fuq talba minn istituzzjoni. Il-Bord għandu jalloka l-użu ta’ impenji ta’ pagament irrevokabbli b’mod ugwali fost dawk l-istituzzjonijiet li jitolbuh. L-impenji ta’ pagament irrevokabbli allokati m'għandhomx ikunu inqas minn 15 % tal-obbligazzjonijiet ta’ pagament totali tal-istituzzjoni. Meta jiġu kkalkulati l-kontribuzzjonijiet annwali ta’ kull istituzzjoni, il-Bord għandu jiżgura li, fi kwalunkwe sena partikolari, is-somma ta' dawk l-impenji ta’ pagament irrevokabbli ma taqbiżx it-30 % tal-ammont totali tal-kontribuzzjonijiet annwali miġburin skont l-Artikolu 70 tar-Regolament [Nru 806/2014].”
Il-kuntratti ffirmati bejn is-SRB u BNP Paribas Public Sector
8
Il-kuntratti IPI 2016-2021 huma rregolati mid-dritt Lussemburgiż u jinkludu klawżola ta’ arbitraġġ, fis-sens tal-Artikolu 272 TFUE.
9
Skont l-Artikolu 2.1 tal-kuntratti IPI 2016-2021:
“L-istituzzjoni għandha tibda tħallas lis-SRB u timpenja ruħha b’mod irrevokabbli li tħallas lis-SRB ammont massimu tal-ammont [tal-impenji ta’ pagament irrevokabbli] wara sejħa u talba għall-ħlas mis-SRB, skont il-leġiżlazzjoni fis-seħħ, inkluż b’mod partikolari l-Artikolu 7(2) tar-Regolament ta’ Implimentazzjoni 2015/81.”
10
Il-klawżola 12.5 tal-kuntratti IPI 2016-2021 tistipula li “[d]an il-Ftehim huwa mingħajr preġudizzju għall-applikazzjoni tal-Artikolu 7(3) tar-Regolament ta’ Implimentazzjoni 2015/81”.
Il-fatti li wasslu għall-kawża
11
Il-fatti li wasslu għall-kawża huma esposti mill-Qorti Ġenerali fil-punti 2 sa 15 tas-sentenza appellata u jistgħu jinġabru fil-qosor kif ġej:
12
L-appellanti kienet istituzzjoni ta’ kreditu Franċiża b’awtorizzazzjoni sal‑24 ta’ Marzu 2021, data li fiha hija kisbet, fuq talba tagħha stess, l-irtirar tal-awtorizzazzjoni tagħha mill-BĊE.
13
Qabel l-implimentazzjoni tal-Mekkaniżmu Uniku ta’ Riżoluzzjoni (SRM) permezz tar-Regolament Nru 806/2014, l-appellanti pprovdiet, għas-sena 2015, parti mill-kontribuzzjoni tagħha lid-dispożittiv nazzjonali ta’ finanzjament għall-proċeduri ta’ riżoluzzjoni fil-forma ta’ impenn ta’ pagament irrevokabbli (iktar ’il quddiem l-“IPI 2015”), li ġie konkluż mas-SRB, mal-Awtorità ta’ Sorveljanza Prudenzjali u ta’ Riżoluzzjoni (Franza) u mal-Fond ta’ Assigurazzjoni tad-Depożiti u ta’ Riżoluzzjoni (Franza).
14
Għall-perijodi ta’ kontribuzzjoni mill-2016 sal-2021, l-appellanti pprovdiet mill-inqas parti mill-kontribuzzjonijiet ex ante tagħha fil-forma ta’ impenn ta’ pagament irrevokabbli, fis-sens tal-Artikolu 70(3) ta’ dan ir-regolament. Għal dan l-għan, hija kkonkludiet tali impenji mas-SRB, għal kull wieħed minn dawn il-perijodi (iktar ’il quddiem l-“IPI 2016-2021”).
15
Permezz ta’ posta elettronika tal‑1 ta’ April 2021, l-appellanti informat lis-SRB li l-BĊE kien irtira l-awtorizzazzjoni tagħha. L-appellanti għalhekk talbet lis-SRB informazzjoni dwar il-passi li kellha tieħu sabiex tikseb ir-rimbors tal-kollateral marbut mal-impenji ta’ pagament irrevokabbli li hija kienet ikkonkludiet.
16
Permezz ta’ ittra tal‑14 ta’ April 2021, is-SRB indika lill-appellanti l-formalitajiet li kellhom jiġu segwiti sabiex tikseb il-ħlas lura tal-kollateral li jkopri l-impenji msemmija.
17
Fid‑29 ta’ Lulju 2021, wara diversi skambji, l-appellanti kkomunikat lis-SRB ix-xoljiment tal-IPI 2015 u tal-IPI 2016-2021.
18
Wara iktar skambji, is-SRB indika lir-rikorrenti, permezz ta’ ittra tat‑13 ta’ Awwissu 2021 (iktar ’il quddiem l-“ittra tat‑13 ta’ Awwissu 2021”), li kien ser iħallasha lura l-kollateral li jkopri l-IPI 2015 u l-IPI 2016-2021 wara r-riċezzjoni tal-flus kontanti li jikkorrispondu għall-ammont impenjat taħt dawn l-impenji.
19
F’din l-ittra, is-SRB fakkar li l-appellanti kienet ikkonkludiet miegħu diversi impenji ta’ pagament irrevokabbli. Għal kull wieħed minn dawn l-impenji, is-SRB ippreċiża l-ammont impenjat. Wara li elenka dawn l-ammonti, huwa indika, b’mod partikolari li, fid-dawl tal-Artikolu 70(4) tar-Regolament Nru 806/2014, li jipprovdi li l-kontribuzzjonijiet debitament irċevuti ma kinux irrimborsati lill-entitajiet, u tal-Artikolu 7(1) tar-Regolament ta’ Implimentazzjoni 2015/81, li jipprovdi li l-użu tal-impenji ta’ pagament irrevokabbli bl-ebda mod ma jikkomprometti l-kapaċità finanzjarja u l-likwidità tas-SRF, l-annullament tal-IPI 2016-2021 u l-ħlas lura sussegwenti tal-kollateral li jkopri dawn l-impenji setgħu jseħħu biss wara l-ħlas fi flus kontanti ta’ somma fl-ammont ugwali għall-ammont tal-impenn ta’ pagament ikkonċernat. Is-SRB għalhekk stieden lill-appellanti tittrasferilu somma totali ta’ ċertu ammont u tinformah b’dan permezz ta’ posta elettronika. Wara li jirċievi l-imsemmija somma, huwa kien ser jirrimborsaha l-kollateral, imnaqqsa bl-ammont tal-interessi negattivi akkumulati, mal-iskadenza ta’ terminu ta’ erbatax-il jum bankarju wara l-jum li fih jirċievi n-notifika ta’ xoljiment.
20
Fil‑25 ta’ Ottubru 2021, ir-rikorrenti, essenzjalment, informat lis-SRB li, peress li skont il-fehim tagħha tal-qafas regolatorju applikabbli, hija ma kellhiex tittrasferixxilu l-flus li jikkorrispondu għas-somma totali tal-ammonti impenjati abbażi tal-IPI 2015 u tal-IPI 2016-2021 sabiex jiġi rrestitwit il-kollateral, hija ma kinitx ser tipproċedi bl-imsemmi trasferiment.
Il-proċedura quddiem il-Qorti Ġenerali u s-sentenza appellata
21
Permezz ta’ rikors ippreżentat fir-Reġistru tal-Qorti Ġenerali fil‑25 ta’ Ottubru 2021, ir-rikorrenti talbet, fl-ewwel lok, l-annullament, abbażi tal-Artikoli 256 u 263 TFUE, tal-ittra tat‑13 ta’ Awwissu 2021, fit-tieni lok, li tilqa’ t-talba tagħha mressqa abbażi tal-Artikolu 272 TFUE u tal-ewwel paragrafu tal-Artikolu 340 TFUE billi tikkonstata li l-pożizzjoni espressa f’din l-ittra tmur kontra l-istipulazzjonijiet tal-IPI 2016-2021 u billi tordna lis-SRB iħallasha lura s-somom li jikkorrispondu għall-garanziji fi flus marbuta mal-impenji ta’ pagament irrevokabbli li huwa żamm bi ksur tal-obbligi kuntrattwali tiegħu kif ukoll l-ispejjeż kollha, interessi moratorji u aċċessorji ta’ kull natura relatati magħhom, fit-tielet lok, li tintlaqa’ t-talba tagħha mressqa abbażi tat-tieni paragrafu tal-Artikolu 340 TFUE billi jiġi kkonstatat li r-rifjut tas-SRB li jħallasha lura s-somom li jikkorrispondu għall-kollateral fi flus kontanti marbut mal-IPI 2015 jikkostitwixxi arrikkiment indebitu u billi tordna lis-SRB iħallasha dawn is-somom bħala danni kif ukoll l-ispejjeż kollha, l-interessi moratorji u anċillari ta’ kull natura relatati magħhom kif ukoll, fir-raba’ lok, sussidjarjament, tilqa’ t-talba tagħha mressqa abbażi tat-tieni paragrafu tal-Artikolu 340 TFUE billi tikkonstata li r-rifjut tas-SRB li jħallasha lura s-somom li jikkorrispondu għall-kollateral fi flus kontanti marbut mal-IPI 2016-2021 jikkostitwixxi arrikkiment indebitu u billi tordna lis-SRB iħallasha dawn is-somom bħala danni kif ukoll l-ispejjeż, l-interessi moratorji u anċillari kollha ta’ kull natura relatati magħhom.
22
Fir-rigward tat-talba għall-annullament tagħha, skont l-Artikolu 256 TFUE u l-Artikolu 263 TFUE, tal-ittra tat‑13 ta’ Awwissu 2021, l-appellanti rrinunzjat għal dan fil-mori tal-kawża.
23
Min-naħa tagħha, il-Qorti Ġenerali, wara li ċaħdet it-talbiet kollha tal-appellanti, ċaħdet ir-rikors fl-intier tiegħu.
24
Fl-ewwel lok, fir-rigward tal-ewwel talba tal-appellanti bbażata fuq l-Artikolu 272 u fuq l-ewwel paragrafu tal-Artikolu 340 TFUE, il-Qorti Ġenerali, l-ewwel nett, enfasizzat li mill-Artikolu 70(1) tar-Regolament Nru 806/2014 jirriżulta li, għal kull sena ta’ kontribuzzjoni, l-istituzzjonijiet ta’ kreditu stabbiliti fi Stat Membru parteċipanti fis-SRM, bħalma kien il-każ tal-appellanti, sal-ħruġ tagħha mill-kamp ta’ applikazzjoni ta’ dan ir-regolament, huma obbligati jħallsu l-kontribuzzjoni ordinarja lis-SRF. Il-Qorti Ġenerali nnotat ukoll li konformement mal-Artikolu 69(1) tal-imsemmi regolament, il-ġbir annwali tal-kontribuzzjonijiet ex ante tal-istituzzjonijiet ta’ kreditu ġie stabbilit sabiex jiġi żgurat li, fi tmiem il-perijodu inizjali, il-mezzi finanzjarji disponibbli tas-SRF jilħqu l-livell immirat . Fid-dawl ta’ dan l-għan, il-leġiżlatur tal-Unjoni kien speċifika, fl-Artikolu 70(4) tal-istess regolament, li l-kontribuzzjonijiet ex ante“riċevuti debitament” ma kinux irrimborsati .
25
Sussegwentement, il-Qorti Ġenerali ddeċidiet li, sabiex jissodisfaw l-obbligu tagħhom ta’ kontribuzzjoni għas-SRF, l-istituzzjonijiet ta’ kreditu għandhom, konformement mal-Artikolu 70(3) tar-Regolament Nru 806/2014, il-possibbiltà jew li jħallsu immedjatament il-kontribuzzjoni tagħhom, jew li jidħlu għal impenn ta’ pagament irrevokabbli . Skont il-Qorti Ġenerali, dawn l-impenji għandhom il-partikolarità li huma kuntratti konklużi għal żmien indeterminat li jippermettu lill-istituzzjonijiet jiddifferixxu l-ħlas tal-kontribuzzjoni tagħhom u huma suġġetti għal sistema speċifika, stabbilita fl-Artikolu 7 tar-Regolament ta’ Implimentazzjoni 2015/81.
26
Barra minn hekk, il-Qorti Ġenerali indikat li huwa minnu, kif sostniet l-appellanti quddiemha, li l-Artikolu 7(3) tar-Regolament ta’ Implimentazzjoni 2015/81 ma jispeċifikax b’mod espliċitu li l-istituzzjonijiet ta’ kreditu għandhom l-ewwel iħallsu l-kontribuzzjoni ex ante tagħhom sabiex is-somom imħallsa bħala kollateral sussegwentement jitħallas lura lilhom. Madankollu, il-Qorti Ġenerali fakkret li mill-Artikolu 69(1) u mill-Artikolu 70(1) tar-Regolament Nru 806/2014 jirriżulta li l-istituzzjonijiet ta’ kreditu stabbiliti fi Stat Membru li jipparteċipaw fil-MRU huma meħtieġa jħallsu, matul il-perijodu inizjali, kontribuzzjoni ex ante annwali lis-SRF sabiex ikun jista’ jilħaq il-livell fil-mira fi tmiem dak il-perjodu. Minn dan isegwi li, jekk il-kollateral li jkopri impenn ta’ pagament irrevokabbli jitħallas lura mingħajr ma tiġi rċevuta minn qabel il-kontribuzzjoni ex ante li għaliha dan l-impenn ikun ġie konkluż, jiġri li mhux biss l-istituzzjoni ta’ kreditu ma tissodisfax l-obbligu tagħha li tħallas il-kontribuzzjoni kollha dovuta għall-perijodu li fih hija kienet taqa’ fil-kamp ta’ applikazzjoni tar-Regolament Nru 806/2014, iżda l-kontribuzzjoni ex ante fil-forma ta’ impenn ta’ pagament irrevokabbli ma tilħaqx l-għan li tagħti lis-SRF mezzi finanzjarji li jikkorrispondu għal-livell previst mil-leġiżlatur tal-Unjoni.
27
Fl-aħħar nett, il-Qorti Ġenerali ddeċidiet li l-fatt li entità tieqaf teżerċita l-attivitajiet tagħha ta’ istituzzjoni ta’ kreditu matul il-perijodu ta’ kontribuzzjoni, minħabba l-irtirar tal-awtorizzazzjoni tagħha, ma għandux effett fuq l-obbligu tagħha li tħallas il-kontribuzzjoni ex ante kollha dovuta għal dak il-perijodu ta’ kontribuzzjoni . L-Artikolu 7(1) tar-Regolament ta’ Implimentazzjoni 2015/81 jipprovdi espressament li l-użu ta’ impenji ta’ pagament irrevokabbli bl-ebda mod ma għandu jaffettwa l-kapaċità finanzjarja u lanqas il-likwidità tas-SRF. L-annullament ta’ impenn ta’ pagament irrevokabbli, ikkawżat mill-ħruġ tal-istituzzjoni mill-kamp ta’ applikazzjoni tar-Regolament Nru 806/2014, u l-ħlas lura tal-kollateral korrispondenti, previsti fl-Artikolu 7(3) tar-Regolament ta’ Implimentazzjoni 2015/81, ma jistgħux għalhekk isiru għad-detriment tas-SRF. Għalhekk, dan l-Artikolu 7(3) ma għandux l-għan li jippermetti lill-istituzzjonijiet ta’ kreditu li joħorġu mill-kamp ta’ applikazzjoni ta’ dan ir-regolament jevitaw l-obbligu tagħhom li jħallsu l-kontribuzzjoni ex ante kollha dovuta, iżda huwa intiż li jiżgura li l-mezzi finanzjarji tas-SRF ikunu għad-dispożizzjoni tas-SRB kemm jista’ jkun malajr fil-każ ta’ riżoluzzjoni, jiġifieri li tiġi ssalvagwardjata l-kapaċità finanzjarja u l-likwidità tas-SRF.
28
Fid-dawl tal-kunsiderazzjonijiet preċedenti b’mod partikolari, il-Qorti Ġenerali ddeċidiet li la d-dispożizzjonijiet applikabbli f’dan il-każ, inkluż l-Artikolu 7(3) tar-Regolament ta’ Implimentazzjoni 2015/81, u lanqas it-termini tal-kuntratt konkluż bejn l-appellanti u s-SRB ma kienu jipprekludu l-pożizzjoni espressa mis-SRB fl-ittra tat‑13 ta’ Awwissu 2021, li tgħid li huwa ma jistax iħallas lura l-kollateral fi flus kontanti li jkopru impenji ta’ pagament irrevokabbli ħlief wara l-ħlas ta’ somma totali li tikkorrispondi għall-ammont tal-kontribuzzjonijiet ex ante li għaliha ntużaw dawk l-istrumenti. Bl-istess mod, il-Qorti Ġenerali analizzat u ċaħdet, minħabba li fil-fehma tagħha ma kinux konvinċenti, l-argumenti addizzjonali mressqa mill-appellanti insostenn tal-interpretazzjoni sostnuta minnha.
29
Fit-tieni lok, fir-rigward tat-talbiet tal-appellanti bbażati fuq it-tieni paragrafu tal-Artikolu 340 TFUE, il-Qorti Ġenerali qieset li d-deċiżjoni tas-SRB li jżomm is-somom li jikkorrispondu għall-garanziji fi flus marbuta mal-impenji ta’ pagament irrevokabbli magħmula mill-appellanti kienet ibbażata fuq bażi legali valida, jiġifieri l-IPI 2015, l-IPI 2016-2021 u l-Artikolu 70(1) tar-Regolament Nru 806/2014, u ma setgħetx, konsegwentement, tikkostitwixxi arrikkiment indebitu tas-SRB li jiġġustifika kumpens f’danni.
It-talbiet tal-partijiet.
30
Permezz tal-appell tagħha, l-appellanti, sostnuta fit-talbiet tagħha mir-Repubblika Franċiża u mill-Federazzjoni Bankarja Franċiża, titlob li l-Qorti tal-Ġustizzja jogħġobha:
–
tannulla s-sentenza appellata;
–
tilqa’ t-talbiet imressqa fl-ewwel istanza, u
–
tikkundanna lis-SRB għall-ispejjeż.
31
Is-SRB jitlob li l-Qorti tal-Ġustizzja jogħġobha:
–
tiċħad l-appell;
–
sussidjarjament, jekk ikun il-każ, tissostitwixxi l-motivi tas-sentenza appellata u tiċħad l-appell kif ukoll
–
tikkundanna lill-appellanti għall-ispejjeż.
Fuq l-appell
32
Insostenn tal-appell tagħha, l-appellanti tqajjem żewġ aggravji, ibbażati, l-ewwel wieħed, fuq żball ta’ liġi mwettaq fl-interpretazzjoni tar-Regolament Nru 806/2014 u tar-Regolament ta’ Implimentazzjoni 2015/81, u, it-tieni wieħed, fuq nuqqas ta’ motivazzjoni.
Fuq l-ewwel aggravju, ibbażat fuq żball ta’ liġi mwettaq fl-interpretazzjoni tar-Regolament Nru 806/2014 u tar-Regolament ta’ Implimentazzjoni 2015/81
L-argumenti tal-partijiet
33
Permezz tal-ewwel aggravju tagħha, li jinqasam f’ħames partijiet, l-appellanti tikkontesta l-interpretazzjoni li l-Qorti Ġenerali tat lill-Artikolu 69(1) u lill-Artikolu 70(1) sa (4) tar-Regolament Nru 806/2014, kif ukoll lill-Artikolu 7(1) sa (3) tar-Regolament ta’ Implimentazzjoni 2015/81. Essenzjalment, l-appellanti ssostni li, kuntrarjament għal dak li jirriżulta mis-sentenza appellata, l-irtirar ta’ istituzzjoni ta’ kreditu mill-kamp ta’ applikazzjoni tar-Regolament Nru 806/2014 kellu jwassal lis-SRB tħallas lura l-kollaterali li jkopru l-impenji ta’ pagament irrevokabbli konklużi minn din l-istituzzjoni mingħajr ma jiġi impost ebda obbligu addizzjonali fir-rigward tagħha.
34
Skont l-ewwel parti tal-ewwel aggravju, l-appellanti tikkontesta l-interpretazzjoni tal-Qorti Ġenerali, esposta fil-punti 24 sa 28 ta’ din is-sentenza, billi ssostni li l-Qorti Ġenerali naqset, b’mod żbaljat, milli twettaq analiżi tal-formulazzjoni tal-Artikolu 7(3) tar-Regolament ta’ Implimentazzjoni 2015/81. B’mod partikolari, l-appellanti ssostni li din il-formulazzjoni hija ċara u preċiża, sa fejn tipprevedi li, fil-każ li istituzzjoni ta’ kreditu toħroġ mill-kamp ta’ applikazzjoni tar-Regolament Nru 806/2014, l-impenji ta’ pagament irrevokabbli konklużi minn din l-istituzzjoni “għandhom jiġu kkanċellati”, mingħajr ma tkun marbuta ebda kundizzjoni ma’ dan il-kanċellament. Din il-liġi tindika, barra minn hekk, il-konsegwenzi li jirriżultaw minn dan l-kanċellament, jiġifieri li l-garanziji relatati ma’ dawn l-impenji “għandhom jerġgħu jiġu mħallsa lura”, għal darba oħra mingħajr ma tintrabat l-ebda kundizzjoni ma’ dak il-ħlas lura. Peress li l-Qorti Ġenerali ipprivileġġjat interpretazzjoni kuntestwali u interpretazzjoni teleoloġika tal-Artikolu 7(3) tar-Regolament ta’ Implimentazzjoni 2015/81, is-sentenza appellata hija vvizzjata bi żball ta’ liġi.
35
Skont it-tieni parti tal-ewwel aggravju, l-appellanti ssostni li l-Qorti Ġenerali kisret l-Artikolu 70(1) tar-Regolament Nru°806/2014 u l-Artikolu 7(2) u (3) tar-Regolament ta’ Implimentazzjoni 2015/81 kif ukoll il-prinċipju ta’ ugwaljanza fit-trattament.
36
L-ewwel, l-appellanti ssostni li l-Artikolu 70(1) tar-Regolament Nru 806/2014 ma joħloqx obbligu ta’ “ħlas” tal-kontribuzzjonijiet ex ante, iżda obbligu ta’ “ġbir” ta’ dawn il-kontribuzzjonijiet, peress li dan il-ġbir jista’ jitwettaq jew fil-forma ta’ ħlas fi flus kontanti, jew, fil-kundizzjonijiet stabbiliti fl-Artikolu 70(3) ta’ dan ir-regolament, fil-forma ta’ sottoskrizzjoni ta’ impenn ta’ pagament irrevokabbli. Billi bbażat ruħha, fil-punti 31 u 39 tas-sentenza appellata, fuq il-punt 85 tas-sentenza tal‑20 ta’ Jannar 2021, ABLV Bank vs SRB (T‑758/18, EU:T:2021:28), li tirreferi għall-“obbligu [li titħallas] il-kontribuzzjoni ex ante kollha”, il-Qorti Ġenerali wettqet żball fl-interpretazzjoni ta’ din is-sentenza, li kienet tikkonċerna esklużivament il-kontribuzzjonijiet fi flus kontanti u mhux l-impenji ta’ pagament irrevokabbli.
37
It-tieni, skont l-appellanti, il-formulazzjoni tal-Artikolu 7(2) tar-Regolament ta’ Implimentazzjoni 2015/81 hija mingħajr ambigwità fis-sens li l-impenji ta’ pagament irrevokabbli jistgħu jintalbu biss fil-każ ta’ implimentazzjoni ta’ miżura ta’ riżoluzzjoni li tinvolvi s-SRF. Dan il-qari huwa kkonfermat mill-premessa 16 tar-regolament ta’ implimentazzjoni. In-natura kundizzjonali ta’ tali obbligu ta’ ħlas bl-ebda mod ma tpoġġi indiskussjoni n-natura irrevokabbli tiegħu. Peress li, f’dan il-każ, is-SRB ma għamilx użu mis-SRF fil-kuntest ta’ miżura ta’ riżoluzzjoni, il-Qorti Ġenerali kisret l-Artikolu 7(2) ta’ dan ir-regolament ta’ implimentazzjoni u l-klawżola 2.1 tal-kuntratti IPI 2016-2021. Barra minn hekk, il-Qorti Ġenerali indikat li d-differenza bejn kontribuzzjoni ex ante fi flus kontanti u impenn ta’ pagament irrevokabbli tinsab fil-fatt li l-kontribuzzjoni fi flus titħallas “immedjatament” filwaqt li l-ħlas fi flus kontanti fil-kuntest ta’ impenn ta’ pagament irrevokabbli, daqstant ieħor obbligatorju, huwa biss “iddifferit”. B’dan il-mod, il-Qorti Ġenerali injorat in-natura kundizzjonali tal-impenji ta’ pagament irrevokabbli. Barra minn hekk, ir-raġunament tal-Qorti Ġenerali dwar in-natura allegatament “iddifferita” tal-obbligu ta’ ħlas li jirriżulta minn impenn ta’ pagament irrevokabbli huwa nieqes minn kull bażi legali jew kuntrattwali. Fl-aħħar nett, li kieku kull istituzzjoni ta’ kreditu li tikkonkludi impenji ta’ pagament irrevokabbli kienet marbuta b’obbligu ta’ ħlas “differit”, fl-assenza ta’ miżura ta’ riżoluzzjoni li tirrikorri għas-SRF, l-istituzzjonijiet ta’ kreditu li joħorġu mill-kamp ta’ applikazzjoni tar-Regolament Nru 806/2014 ikunu jinsabu f’sitwazzjoni iktar sfavorevoli mill-istess istituzzjonijiet li jibqgħu f’dan il-kamp ta’ applikazzjoni, fatt li jippreġudika l-ugwaljanza fit-trattament bejn l-istituzzjonijiet li daħlu għal impenji ta’ pagament irrevokabbli.
38
It-tielet, l-appellanti ssostni li l-formulazzjoni tal-Artikolu 7(3) tar-Regolament ta’ Implimentazzjoni 2015/81 hija ċara u li l-Qorti Ġenerali tagħti interpretazzjoni contra legem ta’ din id-dispożizzjoni, li tikser, konsegwentement, il-klawżola 12.5 tal-kuntratti IPI 2016-2021.
39
Permezz tat-tielet parti tal-ewwel aggravju, l-appellanti ssostni li r-raġunament tal-Qorti Ġenerali, sa fejn huwa bbażat fuq l-Artikolu 69(1) u l-Artikolu 70(4) tar-Regolament Nru 806/2014 sabiex tiġġustifika l-pożizzjoni tagħha li l-istituzzjoni ta’ kreditu għandha obbligu inkundizzjonat li “tħallas” l-ammont tal-impenn ta’ pagament irrevokabbli meta dan ma jaqax fil-kamp ta’ applikazzjoni ta’ dan ir-regolament qabel il-ħlas lura tal-garanziji, ma għandux bażi legali. Il-Qorti Ġenerali tiġġustifika r-raġunament tagħha billi tinvoka l-għan intiż li jintlaħaq il-livell immirat previst mill-Artikolu 69(1) tal-imsemmi regolament. Madankollu, skont l-Artikolu 3(1)(34) tar-Regolament Nru 806/2014, il-“mezzi finanzjarji disponibbli” jinkludu l-flus kontanti, id-depożiti, l-assi u l-impenji ta’ pagament irrevokabbli disponibbli għas-SRF”. Minn dan isegwi li l-“mezzi finanzjarji disponibbli” msemmija fl-Artikolu 69(1) ta’ dan ir-regolament jinkludu, mis-sens, l-impenji ta’ pagament irrevokabbli stess, indipendentement minn kull ħlas tal-ammonti fi flus kontanti. Għaldaqstant, dan l-Artikolu 69(1) ma jistax iservi bħala bażi legali għal xi obbligu inkundizzjonat li jitħallsu l-ammonti fi flus kontanti korrispondenti għal dawn l-impenji. Barra minn hekk, peress li l-impenji ta’ pagament irrevokabbli huma biss mezz finanzjarju fost oħrajn għad-dispożizzjoni tas-SRB, xejn ma jipprekludi lil dan tal-aħħar milli jaġġusta l-kontribuzzjonijiet individwali futuri tal-istituzzjonijiet l-oħra sabiex jiżgura li l-livell fil-mira jintlaħaq, konformement mal-Artikolu 69(2) u (4) tar-Regolament Nru 806/2014. Billi indikat li l-Artikolu 70(4) ta’ dan ir-regolament, li jipprevedi l-projbizzjoni ta’ rimbors tal-kontribuzzjonijiet “riċevuti debitament”, japplika għall-kontribuzzjonijiet ex ante kollha, mingħajr eċċezzjoni, il-Qorti Ġenerali għalhekk qieset li l-impenji ta’ pagament irrevokabbli huma “kontribuzzjonijiet riċevuti debitament”. Issa, tali interpretazzjoni hija inkompatibbli mat-termini użati mil-leġiżlatur tal-Unjoni. F’kull każ, projbizzjoni ta’ “rimbors” ta’ tali impenji, anki jekk dan il-kunċett kellu sens, ma tistax tikkostitwixxi bażi legali suffiċjenti sabiex jiġi impost fuq l-istituzzjoni ta’ kreditu obbligu pożittiv ta’ ħlas tal-ammonti li jikkorrispondu għal dawn l-impenji, jekk il-kundizzjoni għall-ħlas ta’ dawn l-ammonti ma tkunx issodisfatta.
40
Permezz tar-raba’ parti tal-ewwel aggravju, l-appellanti ssostni li l-Qorti Ġenerali interpretat l-Artikolu 7(1) tar-Regolament ta’ Implimentazzjoni 2015/81 b’mod li jiżnatura l-Artikolu 7(2) u l-Artikolu 7(3) ta’ dan ir-regolament ta’ implimentazzjoni, filwaqt li neħħiet l-effett utli ta’ din l-aħħar dispożizzjoni. Skont il-Qorti Ġenerali, l-Artikolu 7(1) tal-imsemmi regolament ta’ implimentazzjoni jfisser li l-annullament tal-impenn ta’ pagament irrevokabbli u l-ħlas lura tal-kollateral korrispondenti previsti f’dan l-Artikolu 7(3) “ma jistgħux ikunu ta’ detriment għas-SRF”. L-ewwel, din l-interpretazzjoni twassal biex jitqies li l-annullament ta’ tali impenn u l-ħlas lura tal-garanziji li jikkorrispondu għalih, kif previsti fl-imsemmi Artikolu 7(3), huma neċessarjament u fihom innifishom ta’ natura li jikkompromettu l-kapaċità finanzjarja jew il-likwidità tas-SRF, u li għalhekk l-istess Artikolu 7(3) qatt ma jista’ jiġi applikat. It-tieni, l-interpretazzjoni tal-Qorti Ġenerali tiżnatura l-formulazzjoni tal-Artikolu 7(3) tar-Regolament ta’ Implimentazzjoni 2015/81, li huwa kkonfermat mill-punt 44 tas-sentenza appellata, li fih il-Qorti Ġenerali fir-realtà tirreferi għall-miżuri previsti fl-Artikolu 7(2) u fl-Artikolu 7(1) ta’ dan ir-regolament ta’ implimentazzjoni u mhux f’dan l-Artikolu 7(3). It-tielet, l-interpretazzjoni tal-Qorti Ġenerali ma hijiex kredibbli. Teżisti dispożizzjoni espressa li tipprevedi t-talba tal-impenn ta’ pagament irrevokabbli u l-ħlas tal-ammont fi flus bħala kundizzjoni preliminari għall-ħlas lura tal-garanziji, jiġifieri l-Artikolu 7(2) ta’ dan ir-regolament ta’ implimentazzjoni. Kieku kien previst li dan l-istess mekkaniżmu jiġi applikat fil-każ ta’ ħruġ ta’ istituzzjoni ta’ kreditu mill-kamp ta’ applikazzjoni tar-Regolament Nru 806/2014, imsemmi fl-Artikolu 7(3) tal-imsemmi regolament ta’ implimentazzjoni, dispożizzjoni f’dan is-sens kienet tiddaħħal espressament fih.
41
Permezz tal-ħames parti tal-ewwel aggravju, l-appellanti ssostni, sussidjarjament, li l-Qorti Ġenerali kisret il-prinċipju lex specialis generalibus derogat billi tat preċedenza lid-dispożizzjonijiet ġenerali li jinsabu fl-Artikolu 70(4) tar-Regolament Nru 806/2014, u fl-Artikolu 7(1) u (4) tar-Regolament ta’ Implimentazzjoni 2015/81 fuq id-dispożizzjonijiet speċifiċi previsti fl-Artikolu 7(2) u (3) ta’ dan ir-regolament ta’ implimentazzjoni. Billi ddeċidiet li “l-leġiżlatur tal-Unjoni ppreċiża, [fl-imsemmi Artikolu 70(4)], li l-kontribuzzjonijiet ex ante ‘riċevuti debitament’ ma kinux irrimborsati [u li, permezz ta’] din il-formulazzjoni, il-leġiżlatur tal-Unjoni stabbilixxa regola li ma għandhiex eċċezzjoni”, il-Qorti Ġenerali invokat, b’mod żbaljat, regola li hija tippreżenta bħala ġenerali fuq ir-regoli speċifiċi għall-impenji ta’ pagament irrevokabbli previsti fl-Artikolu 7(2) u (3) tar-Regolament ta’ Implimentazzjoni 2015/81. Bl-istess mod, il-Qorti Ġenerali tat preċedenza lill-Artikolu 7(1) ta’ dan ir-regolament ta’ implimentazzjoni fuq l-Artikolu 7(3) tiegħu sa fejn iddeċidiet li din l-aħħar dispożizzjoni kellha tiġi interpretata “fid-dawl” tal-ewwel dispożizzjoni. Madankollu, dan l-Artikolu 7(1) jistabbilixxi prinċipju ġenerali li jgħid li ma għandhomx jiġu ppreġudikati l-kapaċitajiet finanzjarji tas-SRF filwaqt li dan l-Artikolu 7(3) jippreċiża b’mod iddettaljat u operazzjonali t-trattament tal-impenji ta’ pagament irrevokabbli fil-każ speċifiku ħafna ta’ ħruġ ta’ istituzzjoni ta’ kreditu mill-kamp ta’ applikazzjoni tar-Regolament Nru 806/2014.
42
Is-SRB jikkontesta dawn l-argumenti.
Il-kunsiderazzjonijiet tal-Qorti tal-Ġustizzja
43
Fir-rigward tal-ewwel parti tal-ewwel aggravju, ibbażata fuq assenza ta’ teħid inkunsiderazzjoni tal-formulazzjoni tal-Artikolu 7(3) tar-Regolament ta’ Implimentazzjoni 2015/81, għandu jiġi rrilevat li, wara li ċċitat il-formulazzjoni tal-Artikolu 7 ta’ dan ir-regolament, il-Qorti Ġenerali qieset, fil-punt 36 tas-sentenza appellata, li, skont is-sens komun, it-terminu “irrevokabbli” riprodott f’dan l-artikolu jindika affarijiet li ma jistgħux jiġu kkontestati u li impenn ta’ pagament irrevokabbli kien jimplika għalhekk obbligu, li ma setax jiġi kkontestat, li titħallas is-somma li għaliha kien ġie konkluż dan l-impenn. Barra minn hekk, fil-punt 37 tas-sentenza appellata, il-Qorti Ġenerali indikat li, anki jekk huwa minnu li l-kliem tal-Artikolu 7(3) tar-Regolament ta’ Implimentazzjoni 2015/81 ma jispeċifikax b’mod espliċitu li l-istituzzjonijiet ta’ kreditu li jiddeċiedu li joħorġu mill-kamp ta’ applikazzjoni tar-Regolament Nru 806/2014 għandhom l-ewwel iħallsu l-kontribuzzjoni tagħhom sabiex il-kollateral tagħhom sussegwentement jitħallas lura lilhom, dawn l-istituzzjonijiet huma obbligati, skont l-Artikoli 69 u 70 tar-Regolament Nru 806/2014, li jħallsu, matul il-perijodu inizjali, kontribuzzjoni annwali lis-SRF sabiex dan tal-aħħar jilħaq il-livell immirat fi tmiem dan il-perijodu. Minn dan, il-Qorti Ġenerali ddeduċiet li, jekk il-kollateral li jkopri impenn ta’ pagament irrevokabbli jitħallas lura mingħajr ma tiġi rċevuta minn qabel il-kontribuzzjoni li għaliha dan l-impenn ikun ġie konkluż, jiġri li mhux biss l-istituzzjoni ma tissodisfax l-obbligu tagħha li tħallas il-kontribuzzjoni kollha dovuta għall-perijodu li fih hija kienet taqa’ fil-kamp ta’ applikazzjoni tar-Regolament Nru 806/2014, iżda l-kontribuzzjoni ex ante fil-forma ta’ impenn ta’ pagament irrevokabbli ma tippermettix li jintlaħaq l-għan li tagħti lis-SRF mezzi finanzjarji li jikkorrispondu għal-livell previst mil-leġiżlatur tal-Unjoni.
44
Minn dan isegwi li, kuntrarjament għal dak li ssostni l-appellanti, il-Qorti Ġenerali ma interpretatx verbatim il-formulazzjoni tal-Artikolu 7(3) tar-Regolament ta’ Implimentazzjoni 2015/81.
45
Fir-rigward, barra minn hekk, tal-ilment li jgħid li l-Qorti Ġenerali kisret il-prinċipji ta’ interpretazzjoni tad-dritt tal-Unjoni billi tat preċedenza lil analiżi kuntestwali u teleoloġika, filwaqt li l-formulazzjoni tal-Artikolu 7(3) tar-Regolament ta’ Implimentazzjoni 2015/81 kienet perfettament ċara u preċiża, għandu jitfakkar li, għalkemm, ċertament, minn ġurisprudenza stabbilita jirriżulta li interpretazzjoni ta’ dispożizzjoni tad-dritt tal-Unjoni ma jistax ikollha bħala riżultat li tneħħi kull effett utli mill-formulazzjoni ċara u preċiża ta’ din id-dispożizzjoni, madankollu, il-qorti tal-Unjoni ma hijiex imċaħħda mill-possibbiltà li tirrikorri f’ċerti sitwazzjonijiet għall-metodi ta’ interpretazzjoni li hija tqis xierqa sabiex tiċċara l-portata eżatta ta’ dispożizzjoni tad-dritt tal-Unjoni apparentement ċara, filwaqt li għandu jiġi ppreċiżat li kull dispożizzjoni tad-dritt tal-Unjoni għandha titqiegħed fil-kuntest tagħha u għandha tiġi interpretata fid-dawl tad-dispożizzjonijiet kollha ta’ dan id-dritt, tal-għanijiet tiegħu, u tal-istat tal-evoluzzjoni tiegħu fid-data li fiha għandha ssir l-applikazzjoni tad-dispożizzjoni inkwistjoni (sentenza tat‑3 ta’ Settembru 2024, Illumina u Grail vs Il‑Kummissjoni, C‑611/22 P u C‑625/22 P, EU:C:2024:677, punti 126 u 127 kif ukoll il-ġurisprudenza ċċitata). Mill-ġurisprudenza tal-Qorti tal-Ġustizzja jirriżulta wkoll li regolament ta’ implimentazzjoni għandu jkun is-suġġett, jekk possibbli, ta’ interpretazzjoni konformi mad-dispożizzjonijiet tar-regolament bażiku (sentenza tad‑29 ta’ Frar 2024, cdVet Naturprodukte, C‑13/23, EU:C:2024:175, punt 60 u l-ġurisprudenza ċċitata).
46
F’dan il-każ, għalkemm il-formulazzjoni tal-Artikolu 7(3) tar-Regolament ta’ Implimentazzjoni 2015/81 hija ċara fir-rigward tal-konsegwenzi tal-ħruġ ta’ istituzzjoni ta’ kreditu mill-kamp ta’ applikazzjoni tar-Regolament Nru 806/2014 fuq iż-żamma tal-impenji ta’ pagament irrevokabbli tagħha, dan ma huwiex ċar fir-rigward tal-konsegwenzi ta’ dan il-ħruġ fuq il-kontribuzzjonijiet għas-SRF li jikkostitwixxu dawn l-impenji għall-perijodu li matulu din l-istituzzjoni ta’ kreditu kienet taqa’ taħt dan il-kamp ta’ applikazzjoni.
47
Għaldaqstant, kif irrilevat l-Avukata Ġenerali fil-punt 40 tal-konklużjonijiet tagħha, sa fejn il-Qorti Ġenerali eżaminat it-test tal-Artikolu 7(3) tar-Regolament ta’ Implimentazzjoni 2015/81 u peress li rabtet il-konstatazzjonijiet tagħha mad-dispożizzjonijiet rilevanti tar-Regolament Nru 806/2014, jiġifieri l-Artikoli 69 u 70 tiegħu, sabiex tevalwa jekk dak li jirriżulta mill-formulazzjoni allegatament ċara u preċiża ta’ dan l-Artikolu 7(3), invokata mill-appellanti, setax jiġi kkonfermat, hija ma tistax tiġi kkritikata li kisret il-prinċipji ta’ interpretazzjoni tad-dritt tal-Unjoni. Din l-ewwel parti tal-ewwel aggravju għandha, għaldaqstant, tiġi miċħuda bħala infondata.
48
Fir-rigward tat-tieni parti tal-ewwel aggravju, ibbażata fuq ksur tal-Artikolu 70(1) tar-Regolament Nru 806/2014, tal-Artikolu 7(2) u (3) tar-Regolament ta’ Implimentazzjoni 2015/81 kif ukoll tal-prinċipju ta’ ugwaljanza fit-trattament, huwa minnu, kif tosserva r-rikorrenti, li l-Artikolu 70(1) tar-Regolament Nru 806/2014 juża t-terminu “tinġabar ”, u mhux it-terminu “mħallsa”, sabiex jirreferi għall-kontribuzzjonijiet ex ante li huma suġġetti għalihom l-istituzzjonijiet ta’ kreditu li jaqgħu fil-kamp ta’ applikazzjoni tar-Regolament Nru 806/2014.
49
Issa, il-Qorti Ġenerali kkonstatat, fil-punt 28 tas-sentenza appellata, li mill-Artikolu 70(1) tar-Regolament Nru 806/2014 jirriżulta li, għal kull sena ta’ kontribuzzjoni, l-istituzzjonijiet ta’ kreditu stabbiliti fi Stat Membru parteċipanti, bħalma kien il-każ tal-appellanti, huma obbligati “jħallsu” kontribuzzjoni lis-SRF. Fuq din il-bażi, il-Qorti Ġenerali ddeċidiet li l-istituzzjonijiet ta’ kreditu li użaw impenn ta’ pagament irrevokabbli għal sena ta’ kontribuzzjoni huma dejjem obbligati jħallsu l-kontribuzzjoni ex ante tagħhom fi flus kontanti għal din l-istess sena meta jiddeċiedu li joħorġu mill-kamp ta’ applikazzjoni tar-Regolament Nru 806/2014. Skont il-Qorti Ġenerali, tali interpretazzjoni kienet, barra minn hekk, konformi mal-għan imfittex mill-Artikolu 7(3) tar-Regolament ta’ Implimentazzjoni 2015/81, li jikkonsisti, kif jirriżulta mill-punt 44 tas-sentenza appellata, f’li jiġi żgurat li l-mezzi finanzjarji tas-SRF ikunu għad-dispożizzjoni tas-SRB malajr kemm jista’ jkun fil-każ ta’ riżoluzzjoni, jiġifieri li tiġi ssalvagwardjata l-kapaċità finanzjarja u l-likwidità tas-SRF.
50
Madankollu, kif irrilevat l-Avukata Ġenerali fil-punti 49 sa 52 tal-konklużjonijiet tagħha, id-distinzjoni terminoloġika magħmula mir-rikorrenti, li tgħid li l-kelma “mħallsa” tirreferi għal kontribuzzjoni fi flus kontanti filwaqt li l-kelma “tinġabar” tirreferi jew għal ħlas fi flus kontanti, jew għas-sottoskrizzjoni ta’ impenn ta’ pagament irrevokabbli, ma għandha ebda effett fuq il-qari flimkien tal-Artikolu 70(1) tar-Regolament Nru 806/2014 u tal-Artikolu 7(3) tar-Regolament ta’ Implimentazzjoni 2015/81.
51
Fil-fatt, l-użu tat-terminu “tinġabar” fil-formulazzjoni tal-Artikolu 70(1) tar-Regolament Nru 806/2014 u tat-terminu “tħallas” fis-sentenza appellata jirreferu għaż-żewġ naħat tal-istess obbligu. Barra minn hekk, id-distinzjoni terminoloġika magħmula mill-appellanti bejn dawn iż-żewġ termini ma għandha ebda bażi fit-testi rispettivi tar-Regolament Nru 806/2014 u tar-Regolament ta’ Implimentazzjoni 2015/81.
52
B’mod partikolari, kuntrarjament għal dak li tindika l-appellanti, mill-punt 28 tas-sentenza appellata bl-ebda mod ma jirriżulta li l-Qorti Ġenerali qieset li kienet teżisti “hekk imsejjaħ obbligu għall-istituzzjoni inkwistjoni li ‘tħallas’, jiġifieri li tħallas fi flus kontanti kontribuzzjoni annwali lis-SRF matul il-perijodu inizjali”. Fil-fatt, kif jirriżulta mill-punti 39, 40, 50 u 55 tas-sentenza appellata, madankollu ċċitati mill-appellanti, il-Qorti Ġenerali, kull darba, irreferiet għall-kontribuzzjoni annwali kollha dovuta mill-istituzzjonijiet ikkonċernati, mingħajr ma għamlet distinzjoni bejn il-parti ta’ din il-kontribuzzjoni li għandha titħallas fi flus kontanti u dik, jekk ikun il-każ, koperta minn impenji ta’ pagament irrevokabbli.
53
Minn dan isegwi li l-użu tat-terminu “tinġabar” fil-formulazzjoni tal-Artikolu 70(1) tar-Regolament Nru 806/2014 ma jistax fih innifsu jipprekludi l-interpretazzjoni tal-Qorti Ġenerali li tgħid li l-istituzzjonijiet ta’ kreditu li jirrikorru għal impenji ta’ pagament irrevokabbli huma obbligati jħallsu l-ammont tal-kontribuzzjonijiet tagħhom fi flus meta jiddeċiedu li joħorġu mill-kamp ta’ applikazzjoni ta’ dan ir-regolament.
54
F’dan ir-rigward, għandu jiġi rrilevat li sa fejn din id-dispożizzjoni tirreferi għall-kontribuzzjoni individwali annwali ta’ kull istituzzjoni kkonċernata bħala “miġbura”, mingħajr ma tagħmel ebda distinzjoni f’dan ir-rigward, distinzjoni bħal dik sostnuta mir-rikorrenti twassal, fir-realtà, biex tiġi kkontestata l-formulazzjoni stess tal-imsemmija dispożizzjoni.
55
Fir-rigward tal-argument tal-appellanti bbażat fuq l-Artikolu 7(2) tar-Regolament ta’ Implimentazzjoni 2015/81, li jgħid li t-talba għal-impenji ta’ pagament irrevokabbli tista’ ssir biss fil-każ ta’ miżura ta’ riżoluzzjoni, għandu jiġi rrilevat li s-SRB ma applikax din id-dispożizzjoni, kif ikkonstatat il-Qorti Ġenerali fil-punt 54 tas-sentenza appellata. Fil-fatt, dan il-każ jikkonċerna mhux il-konsegwenzi ta’ talba għal pagament fir-riżoluzzjoni ta’ istituzzjoni ta’ kreditu, iżda l-konsegwenzi li għandhom jinsiltu mill-kanċellazzjoni ta’ impenn ta’ pagament irrevokabbli minn tali istituzzjoni li toħroġ mill-kamp ta’ applikazzjoni tar-Regolament Nru 806/2014.
56
Madankollu, il-fatt li l-Artikolu 7(2) tar-Regolament ta’ Implimentazzjoni 2015/81 jipprevedi obbligu ta’ ħlas meta miżura ta’ riżoluzzjoni tinvolvi lis-SRF bl-ebda mod ma jeskludi li obbligu simili huwa impost fid-dawl tal-obbligu ta’ kontribuzzjoni tal-istituzzjonijiet ta’ kreditu stabbilit fl-Artikolu 70(1) tar-Regolament Nru 806/2014 u fil-prinċipju ta’ ugwaljanza fit-trattament.
57
B’mod iktar partikolari, waqt l-annullament ta’ impenji ta’ pagament irrevokabbli wara l-ħruġ ta’ istituzzjoni ta’ kreditu mill-kamp ta’ applikazzjoni ta’ dan ir-regolament, tali obbligu ta’ ħlas għandu japplika peress li dan l-annullament ma jistax ikollu l-konsegwenza li jnaqqas il-mezzi finanzjarji disponibbli tas-SRF li jikkorrispondu għall-ammont tal-kontribuzzjonijiet annwali ta’ din l-istituzzjoni għall-perijodu li matulu hija kienet taqa’ fil-kamp ta’ applikazzjoni tar-Regolament Nru 806/2014. Fil-fatt, kif jirriżulta mill-Artikoli 69 u 70 ta’ dan ir-regolament, il-kontribuzzjonijiet annwali tal-istituzzjonijiet ta’ kreditu għandhom jippermettu lis-SRF jikseb ammont ekwivalenti għal-livell fil-mira fi tmiem il-perijodu inizjali. Għal dan l-għan, l-Artikolu 70(4) tal-imsemmi regolament jippreċiża li dawn il-kontribuzzjonijiet, ladarba jiġu rċevuti debitament, ma jiġux irrimborsati u għalhekk jiġu akkwistati mis-SRF. Issa, peress li l-imsemmija kontribuzzjonijiet jistgħu jsiru fil-forma ta’ impenji ta’ pagament irrevokabbli skont l-Artikolu 70(3) tar-Regolament Nru 806/2014, il-fatt li dawn l-impenji jiġu annullati meta istituzzjoni ma tkunx għadha taqa’ fil-kamp ta’ applikazzjoni ta’ dan ir-regolament, skont l-Artikolu 7(3) tar-Regolament ta’ Implimentazzjoni 2015/81, ma jistax ipoġġi indiskussjoni l-fatt li s-somom li jikkorrispondu għal dawn l-istess kontribuzzjonijiet jiġu akkwistati mis-SRF.
58
Sussegwentement, għandu jitfakkar li l-prinċipju ġenerali ta’ ugwaljanza fit-trattament jeżiġi li sitwazzjonijiet paragunabbli ma jiġux ittrattati b’mod differenti u li sitwazzjonijiet differenti ma jiġux ittrattati bl-istess mod sakemm tali trattament ma jkunx oġġettivament iġġustifikat. In-natura paragunabbli tas-sitwazzjonijiet għandha, b’mod partikolari, tiġi ddeterminata u evalwata fid-dawl tal-għan u tal-fini tal-att li jistabbilixxi d-distinzjoni inkwistjoni. Barra minn hekk, għandhom jittieħdu inkunsiderazzjoni l-prinċipji u l-għanijiet tal-qasam li jagħmel parti minnu dan l-att (sentenza tal‑11 ta’ Settembru 2025, Cairo Network et, C‑764/23 sa C‑766/23, EU:C:2025:691, punt 124 kif ukoll il-ġurisprudenza ċċitata).
59
Fid-dawl tal-għan tar-Regolament Nru 806/2014 li jikkonsisti fl-istabbiliment tar-regoli uniformi għar-riżoluzzjoni ta’ istituzzjonijiet ta’ kreditu fil-kuntest ta’ SRM ibbażat b’mod partikolari fuq SRF iffinanzjat minn kontribuzzjonijiet miġbura mingħand istituzzjonijiet ta’ kreditu li jaqgħu fil-kamp ta’ applikazzjoni ta’ dan ir-regolament, għandu jiġi kkonstatat li, għall-perijodu li matulu tali istituzzjonijiet ta’ kreditu jaqgħu fil-kamp ta’ applikazzjoni tal-imsemmi regolament, il-prinċipju ta’ ugwaljanza fit-trattament jimponi li dawn l-istituzzjonijiet, peress li jinsabu f’sitwazzjoni paragunabbli, jikkontribwixxu bl-istess mod għas-SRF.
60
Il-fatt li waħda minn dawn l-istituzzjonijiet toħroġ mill-kamp ta’ applikazzjoni tal-imsemmi regolament ma jistax ikollu l-konsegwenza li jeżentah mill-kontribuzzjonijiet tiegħu għall-perijodu li matulu huwa kien jaqa’ fil-kamp ta’ applikazzjoni tal-imsemmi regolament. Għalhekk, il-fatt li istituzzjoni ta’ kreditu ma tkunx meħtieġa tħallas somom ekwivalenti għall-impenji ta’ pagament irrevokabbli tagħha meta, skont l-Artikolu 7(3) tar-Regolament ta’ Implimentazzjoni 2015/81, l-imsemmija impenji jiġu annullati għaliex din l-istituzzjoni toħroġ mill-kamp ta’ applikazzjoni tar-Regolament Nru 806/2014 iwassal biex jeżentaha, mingħajr ġustifikazzjoni oġġettiva u bi ksur tal-prinċipju ta’ ugwaljanza fit-trattament, mill-kontribuzzjonijiet tagħha għas-SRF għall-perijodu li matulu hija kienet taqa’ taħt dan il-kamp ta’ applikazzjoni.
61
Għaldaqstant, fid-dawl tan-natura tal-kontribuzzjonijiet annwali lis-SRF u tal-prinċipju ta’ ugwaljanza fit-trattament, l-annullament ta’ impenji ta’ pagament irrevokabbli skont l-Artikolu 7(3) tar-Regolament ta’ Implimentazzjoni 2015/81 jobbliga lill-istituzzjoni ta’ kreditu li toħroġ mill-kamp ta’ applikazzjoni tar-Regolament Nru 806/2014 tħallas lis-SRF, qabel dan l-annullament, ammont ekwivalenti għal dawn l-impenji.
62
Għar-raġunijiet preċedenti, il-Qorti Ġenerali ma tistax tiġi kkritikata li “injorat in-natura kundizzjonali” tal-impenji ta’ pagament irrevokabbli u lanqas li qieset, fil-punti 33 u 55 tas-sentenza appellata, li essenzjalment, il-ħlas fi flus kontanti fil-kuntest ta’ impenn ta’ pagament irrevokabbli kien biss iddifferit.
63
Bl-istess mod, l-appellanti ssostni, b’mod żbaljat, li l-Qorti Ġenerali ħolqot, bl-interpretazzjoni tagħha, “sitwazzjoni iktar sfavorevoli” għall-istituzzjonijiet ta’ kreditu li joħorġu mill-kamp ta’ applikazzjoni tar-Regolament Nru 806/2014, meta mqabbla mal-istess istituzzjonijiet li jibqgħu f’dan il-kamp ta’ applikazzjoni, sa fejn dawn tal-ewwel għandhom obbligu li jħallsu l-ammonti fi flus kontanti li jikkorrispondu għall-impenji ta’ pagament irrevokabbli, filwaqt li tat-tieni ma għandhomx tali obbligu sakemm miżura ta’ riżoluzzjoni ma tinvolvix lis-SRF, hekk kif jirriżulta mill-Artikolu 7(2) tar-Regolament ta’ Implimentazzjoni 2015/81.
64
Fil-fatt, fid-dawl tal-għan tar-Regolament Nru 806/2014, għandu jiġi kkonstatat li, mill-mument meta l-istituzzjonijiet ta’ kreditu jkunu ħarġu mill-kamp ta’ applikazzjoni tar-Regolament Nru 806/2014, dawn l-istituzzjonijiet u l-istituzzjonijiet ta’ kreditu li jibqgħu f’dan il-kamp ta’ applikazzjoni ma jkunux għadhom jinsabu f’sitwazzjoni paragunabbli f’dak li jirrigwarda l-obbligi tagħhom skont ir-Regolament Nru 806/2014. Minn dan isegwi li, anki jekk jirriżulta li dawn tal-ewwel jinsabu f’“sitwazzjoni iktar sfavorevoli” meta mqabbla ma’ tat-tieni, din is-sitwazzjoni ma twassalx għal ksur tal-prinċipju ta’ ugwaljanza fit-trattament.
65
Fl-aħħar nett, sa fejn l-appellanti ssostni mill-ġdid iċ-ċarezza u l-preċiżjoni apparenti tal-formulazzjoni tal-Artikolu 7(3) tar-Regolament ta’ Implimentazzjoni 2015/81, huwa biżżejjed li jsir riferiment għall-punti 43 sa 47 ta’ din is-sentenza.
66
Fid-dawl ta’ dak li ntqal, it-tieni parti tal-ewwel aggravju għandha tiġi miċħuda wkoll.
67
Fir-rigward tat-tielet parti tal-ewwel aggravju, ibbażata fuq l-assenza ta’ bażi legali tal-obbligu ta’ ħlas tal-ammont tal-impenn ta’ pagament irrevokabbli fil-każ ta’ ħruġ mill-kamp ta’ applikazzjoni tar-Regolament Nru 806/2014, għandu jiġi rrilevat, fl-ewwel lok, li l-Qorti Ġenerali bbażat ruħha fuq l-Artikolu 69(1) ta’ dan ir-regolament sabiex tesponi l-għan prinċipali mfittex mill-ġbir annwali tal-kontribuzzjonijiet ex ante, li jikkonsisti f’li jiġi żgurat li, fi tmiem il-perijodu inizjali previst minn din id-dispożizzjoni, il-mezzi finanzjarji disponibbli tas-SRF jilħqu l-livell immirat stabbilit minnha. Fuq din il-bażi, il-Qorti Ġenerali indikat, ġustament, fil-punt 41 tas-sentenza appellata, li, jekk l-Artikolu 7(3) tar-Regolament ta’ Implimentazzjoni 2015/81 jiġi interpretat b’mod li jippermetti lil istituzzjoni ta’ kreditu li toħroġ mill-kamp ta’ applikazzjoni tar-Regolament Nru 806/2014, bħall-appellanti, li ma tħallasx fi flus kontanti l-ammont ekwivalenti għall-impenn ta’ pagament irrevokabbli li tkun daħlet għalih, din id-dispożizzjoni tkun tinjora l-għan li jintlaħaq il-livell fil-mira, imfittex b’mod partikolari mill-Artikolu 69 tar-Regolament Nru 806/2014.
68
Barra minn hekk, fir-rigward tal-allegazzjoni tal-appellanti bbażata fuq id-definizzjoni tat-termini “mezzi finanzjarji disponibbli”, kif jirriżulta minn qari kkombinat tal-Artikolu 3(1)(34) tar-Regolament Nru 806/2014 u tal-Artikolu 69(1) ta’ dan ir-regolament, għandu jiġi kkonstatat li din issostni r-raġunament tal-Qorti Ġenerali, iktar milli tikkontradixxih. Fil-fatt, peress li l-impenji ta’ pagament irrevokabbli jifformaw parti mill-kunċett ta’ “mezzi finanzjarji disponibbli”, fis-sens tar-Regolament Nru 806/2014, u peress li, konsegwentement, jittieħdu inkunsiderazzjoni sabiex jintlaħaq il-livell immirat tas-SRF, il-kanċellazzjoni tagħhom għandha neċessarjament tkun akkumpanjata minn kumpens ekwivalenti għall-ammont fi flus li jikkorrispondi għal dawn l-impenji.
69
Fl-aħħar nett, sa fejn ir-rikorrenti ssostni li l-ħruġ ta’ istituzzjoni ta’ kreditu mill-kamp ta’ applikazzjoni tar-Regolament Nru 806/2014 għandu pjuttost jiġi kkumpensat permezz ta’ aġġustamenti fil-kontribuzzjonijiet ex ante tal-istituzzjonijiet ta’ kreditu li jibqgħu f’dan il-kamp ta’ applikazzjoni, għandu jiġi rrilevat li, skont l-Artikolu 70 ta’ dan ir-regolament, il-kontribuzzjonijiet individwali tal-istituzzjonijiet ta’ kreditu jinġabru kull sena billi jittieħed inkunsiderazzjoni l-ammont tal-passiv ta’ dawn l-istituzzjonijiet minbarra l-fondi proprji u l-profil ta’ riskju tal-imsemmija istituzzjonijiet mingħajr ma jkun jista’ jittieħed inkunsiderazzjoni tnaqqis tal-kontribuzzjonijiet ta’ ċerti istituzzjonijiet ta’ kreditu li jirriżulta mill-fatt li dawn tal-aħħar ħarġu mill-kamp ta’ applikazzjoni tal-imsemmi regolament.
70
Minn dan isegwi li l-Qorti Ġenerali ġustament ħadet inkunsiderazzjoni l-Artikolu 69(1) tar-Regolament Nru 806/2014 kif ukoll l-għan imfittex minn din id-dispożizzjoni sabiex tiddelimita l-portata tal-obbligu ta’ ħlas impost fuq l-istituzzjonijiet ta’ kreditu li joħorġu mill-kamp ta’ applikazzjoni ta’ dan ir-regolament.
71
Fit-tieni lok, għar-raġunijiet riprodotti fil-punti 56 sa 61 ta’ din is-sentenza, l-evalwazzjoni tal-Qorti Ġenerali tal-Artikolu 70(4) tar-Regolament Nru 806/2014, li jipprevedi li l-kontribuzzjonijiet debitament irċevuti minn kull waħda mill-istituzzjonijiet ta’ kreditu ma jiġux irrimborsati lilhom, setgħet ukoll issostni l-interpretazzjoni tagħha li tgħid li l-ħlas lura tal-kollateral marbut mal-impenji ta’ pagament irrevokabbli jista’ jseħħ biss wara l-ħlas ta’ ammont li jikkorrispondi għal dak tal-kontribuzzjoni li dawn l-impenji ssostitwixxew.
72
F’dan ir-rigward, l-argument tal-appellanti li jgħid li l-kuntratti konklużi bejn l-istituzzjonijiet ta’ kreditu u s-SRB, għall-finijiet tal-iffirmar tal-impenji ta’ pagament irrevokabbli, ma jistgħux, min-natura tagħhom, jiġu “riċevuti”, ma jistax jintlaqa’.
73
Fil-fatt, f’dan ir-rigward għandu jitfakkar li, permezz tal-formulazzjoni ċara tal-Artikolu 70(4) tar-Regolament Nru 806/2014, il-leġiżlatur tal-Unjoni ried jeskludi, b’mod ġenerali, ir-rimbors tal-kontribuzzjonijiet ex ante li ġew irċevuti fil-forma xierqa u dovuta (sentenza tad‑29 ta’ Settembru 2022, ABLV Bank vs SRB, C‑202/21 P, EU:C:2022:734, punt 54). Għalhekk, kif isostni s-SRB, għalkemm it-terminu “riċevuti debitament” jirreferi, mingħajr distinzjoni, għal kontribuzzjonijiet ex ante, dan għandu japplika irrispettivament mit-tip ta’ kontribuzzjoni, inklużi impenji ta’ pagament irrevokabbli.
74
Fid-dawl ta’ dak li ntqal iktar ’il fuq, kuntrarjament għal dak li ssostni l-appellanti, il-Qorti Ġenerali ma kisret la l-Artikolu 69(1) tar-Regolament Nru 806/2014 u lanqas l-Artikolu 70(4) ta’ dan ir-regolament.
75
It-tielet parti tal-ewwel aggravju għandha, għalhekk, tiġi miċħuda.
76
Fir-rigward tar-raba’ parti tal-ewwel aggravju, dwar interpretazzjoni żbaljata tal-Artikolu 7(1) tar-Regolament ta’ Implimentazzjoni 2015/81, għandu jiġi rrilevat li, fil-punt 41 tas-sentenza appellata, il-Qorti Ġenerali kkonstatat li din id-dispożizzjoni tipprevedi espressament li l-użu ta’ impenji ta’ pagament irrevokabbli ma għandu bl-ebda mod jikkomprometti l-kapaċità finanzjarja u lanqas il-likwidità tas-SRF. Tali rekwiżit jissemma wkoll fil-premessa 16 ta’ dan ir-regolament ta’ implimentazzjoni. Fuq din il-bażi, il-Qorti Ġenerali ddeċidiet li l-kanċellazzjoni ta’ impenn ta’ pagament irrevokabbli u l-ħlas lura tal-kollateral korrispondenti miegħu ma jistgħux isiru għad-detriment tas-SRF.
77
Issa, kuntrarjament għal dak li ssostni r-rikorrenti, din l-interpretazzjoni ma ċċaħħadx lill-Artikolu 7(3) tar-Regolament ta’ Implimentazzjoni 2015/81 mill-effett utli tiegħu. Jekk l-Artikolu 7(3) jiġi interpretat fis-sens li jippermetti lill-istituzzjonijiet ta’ kreditu li ma jħallsux il-kontribuzzjoni ex ante tagħhom qabel ma l-kollateral tagħhom jintbagħat lura lilhom, il-prinċipju stabbilit mil-leġiżlatur fl-Artikolu 7(1) ta’ dan ir-regolament ta’ implimentazzjoni, li huwa allinjat mar-rekwiżit stabbilit fl-Artikolu 69(1) tar-Regolament Nru 806/2014 jinkiser.
78
Għaldaqstant, il-Qorti Ġenerali ma wettqitx żball meta qieset, fil-punt 42 tas-sentenza appellata, li l-Artikolu 7(1) tar-Regolament ta’ Implimentazzjoni 2015/81 japplika għall-ipproċessar tal-impenji ta’ pagament irrevokabbli ta’ istituzzjoni li toħroġ mill-kamp ta’ applikazzjoni tar-Regolament Nru 806/2014 u li, għaldaqstant, l-Artikolu7(3) ta’ dan ir-regolament ta’ implimentazzjoni għandu jiġi interpretat b’teħid inkunsiderazzjoni ta’ din id-dispożizzjoni.
79
Fir-rigward tal-argumenti addizzjonali dwar l-Artikolu 7(2) u (3) tar-Regolament ta’ Implimentazzjoni 2015/81, li jgħidu li, essenzjalment, dawn id-dispożizzjonijiet jistabbilixxu kundizzjoni ta’ ħlas biss fil-każ ta’ deċiżjoni ta’ riżoluzzjoni, huwa biżżejjed li ssir riferenza għall-punt 56 sa 61 ta’ din is-sentenza.
80
Fid-dawl ta’ dak li ntqal iktar ’il fuq, u kuntrarjament għal dak li tallega l-appellanti, l-interpretazzjoni mill-Qorti Ġenerali tal-Artikolu 7(1) tar-Regolament ta’ Implimentazzjoni 2015/81 ma toħloqx distorsjoni u lanqas ma ċċaħħad mill-effett utli lill-paragrafu 2 u 3 ta’ dan ir-regolament ta’ implimentazzjoni.
81
Ir-raba’ parti għandha, għaldaqstant, tiġi miċħuda bħala infondata.
82
Fir-rigward tal-ħames parti tal-ewwel aggravju, ibbażata fuq il-ksur tal-prinċipju lex specialis generalibus derogat u mressqa sussidjarjament, għandu jitqies li, kuntrarjament għal dak li ssostni l-appellanti, l-Artikolu 7(3) tar-Regolament ta’ Implimentazzjoni 2015/81 ma jistax jitqies bħala lex specialis li tidderoga, b’mod partikolari, mill-Artikolu 70(4) tar-Regolament Nru 806/2014.
83
Fil-fatt, kif irrilevat l-Avukata Ġenerali fil-punt 87 tal-konklużjonijiet tagħha, ir-Regolament Nru 806/2014, bħala regolament bażiku, għandu grad normattiv ogħla mir-Regolament ta’ Implimentazzjoni 2015/81, b’tali mod li, fin-nuqqas ta’deroga jew ta’ dispożizzjoni espressa f’dan is-sens, id-dispożizzjonijiet li jinsabu fir-Regolament ta’ Implimentazzjoni 2015/81 ma jistgħux jieħdu preċedenza fuq id-dispożizzjonijiet tar-Regolament Nru 806/2014.
84
Barra minn hekk, għandu jiġi rrilevat li l-Artikolu 70(7) tar-Regolament Nru 806/2014 jawtorizza lill-Kunsill jadotta atti ta’ implimentazzjoni bħar-Regolament ta’ Implimentazzjoni 2015/81, sabiex jiddefinixxi l-kundizzjonijiet għall-implimentazzjoni tal-paragrafi 1 sa 3 ta’ dan l-artikolu. Issa, kif jirriżulta mill-ġurisprudenza tal-Qorti tal-Ġustizzja, il-Kunsill ma jistax, permezz ta’ atti ta’ implimentazzjoni, jikkompleta jew jemenda att leġiżlattiv, anki fl-elementi mhux essenzjali tiegħu (sentenza tat‑28 ta’ Frar 2023, Fenix International, C‑695/20, EU:C:2023:127, punti 48 u 49). Il-Kunsill ma jistax, għaldaqstant, jemenda, permezz tar-Regolament ta’ Implimentazzjoni 2015/81, l-Artikolu 70(4) tar-Regolament Nru 806/2014.
85
Fi kwalunkwe każ, kif isostni s-SRB, għandu jiġi kkonstatat, fid-dawl tal-analiżi mwettqa fil-kuntest tat-tielet parti ta’ dan l-aggravju, li ma hemm ebda kontradizzjoni bejn l-Artikolu 70(4) tar-Regolament Nru 806/2014 u l-Artikolu 7(3) tar-Regolament ta’ Implimentazzjoni 2015/81.
86
Barra minn hekk, mill-punti 76 sa 80 ta’ din is-sentenza jirriżulta li l-Artikolu 7(3) tar-Regolament ta’ Implimentazzjoni 2015/81 għandu jiġi interpretat billi jittieħed inkunsiderazzjoni l-Artikolu 7(1) ta’ dan ir-regolament ta’ implimentazzjoni u li l-interpretazzjoni mill-Qorti Ġenerali ta’ dan l-Artikolu 7(1) la tiżnatura u lanqas tneħħi l-effett utli tal-imsemmi Artikolu 7(2) u (3).
87
Minn dawn l-elementi jirriżulta li l-ħames parti tal-ewwel aggravju għandha tiġi miċħuda.
88
Peress li ma ntlaqgħet l-ebda waħda mill-partijiet tal-ewwel aggravju tal-appellanti, dan l-aggravju għandu jiġi miċħud fl-intier tiegħu.
Fuq it-tieni motiv, ibbażat fuq nuqqas ta’ motivazzjoni
L-argumenti tal-partijiet
89
L-appellanti ssostni li s-sentenza appellata hija vvizzjata b’nuqqas ta’ motivazzjoni u b’raġunament kontradittorju. B’mod partikolari, hija tirrileva kontradizzjonijiet fil-punti 30, 33, 36, 41 u 43 ta’ din is-sentenza, li fihom il-Qorti Ġenerali ddeċidiet, essenzjalment:
–
fl-ewwel lok, li l-impenji ta’ pagament irrevokabbli huma kontribuzzjonijiet “riċevuti debitament” fis-sens tal-Artikolu 70(4) tar-Regolament Nru 806/2014, għalkemm ma tħallsux “immedjatament”;
–
fit-tieni lok, li dawn l-impenji huma “irrevokabbli”, filwaqt li sussegwentement issostni li l-Artikolu 7(3) tar-Regolament ta’ Implimentazzjoni 2015/81 huwa intiż biex “[itemmhom]”, “b’tali mod li [dawn ma jibqgħux jeżistu] wara l-ħruġ tal-istituzzjoni [ta’ kreditu] kontributriċi mill-kamp ta’ applikazzjoni tar-Regolament Nru 806/2014”;
–
fit-tielet lok, li, kif diġà ġie indikat, l-Artikolu 7(3) tar-Regolament ta’ Implimentazzjoni 2015/81 huwa intiż biex “[itemm]” l-impenji ta’ pagament irrevokabbli, filwaqt li l-Qorti tal-Ġustizzja tindika li din id-dispożizzjoni hija intiża biex “[t]iżgura li l-mezzi finanzjarji tas-SRF ikunu għad-dispożizzjoni tas-SRB kemm jista’ jkun malajr fil-każ ta’ riżoluzzjoni”; u,
–
fir-raba’ lok, li l-Artikolu 7(3) tar-Regolament ta’ Implimentazzjoni 2015/81 ma jistax jiġi applikat “għad-detriment tas-SRF” u billi tiġi ppreġudikata l-“kapaċità finanzjarja jew il-likwidità tiegħu”, skont l-Artikolu 69(1) tar-Regolament Nru 806/2014 u l-Artikolu 7(1) tar-Regolament ta’ Implimentazzjoni 2015/81, mingħajr ma jintwera kif l-applikazzjoni ta’ dan l-Artikolu 7(3) hija tali li “[t]affettwa l-kapaċità finanzjarja jew il-likwidità tas-SFR”, jew l-għan intiż li jintlaħaq il-livell immirat previst mill-imsemmi Artikolu 69(1). Fi kwalunkwe każ, il-Qorti Ġenerali ma turix kif din id-dispożizzjoni u l-Artikolu 7(1) tar-Regolament ta’ Implimentazzjoni 2015/81 huma suffiċjentement preċiżi sabiex jostakolaw il-mekkaniżmu ċar u preċiż ta’ ħlas lura previst mill-Artikolu 7(3) ta’ dan ir-regolament ta’ implimentazzjoni jew sabiex jiġi impost obbligu ta’ ħlas f’kundizzjonijiet mhux previsti mill-Artikolu 7(2) tal-imsemmi regolament ta’ implimentazzjoni, li l-formulazzjoni tiegħu hija wkoll ċara u preċiża.
90
Is-SRB jikkontesta dawn l-argumenti.
Il-kunsiderazzjonijiet tal-Qorti tal-Ġustizzja
91
Għandu jitfakkar li, skont ġurisprudenza stabbilita, l-obbligu ta’ motivazzjoni li għandha l-Qorti Ġenerali jobbligaha turi b’mod ċar u inekwivoku r-raġunament segwit minnha, b’mod li tippermetti lill-persuni kkonċernati jkunu jafu l-ġustifikazzjonijiet tad-deċiżjoni meħuda u lill-Qorti tal-Ġustizzja teżerċita l-istħarriġ ġudizzjarju tagħha (sentenza tal‑20 ta’ April 2023, Il‑Kunsill vs El‑Qaddafi, C‑413/21 P, EU:C:2023:306, punt 41 u l-ġurisprudenza ċċitata).
92
Motivazzjoni kontradittorja jew li ma tinftiehemx ta’ sentenza tal-Qorti Ġenerali hija ekwivalenti għal assenza ta’ motivazzjoni (sentenza tal‑20 ta’ April 2023, Il‑Kunsill vs El‑Qaddafi, C‑413/21 P, EU:C:2023:306, punt 42 u l-ġurisprudenza ċċitata).
93
F’dan il-każ, għandu qabel kollox jiġi rrilevat, bħalma għamlet l-Avukata Ġenerali fil-punti 95 et seq. tal-konklużjonijiet tagħha, li ma hemm ebda kontradizzjoni ta’ motivi bejn il-konstatazzjoni tal-Qorti Ġenerali, fil-punt 33 tas-sentenza appellata, li tgħid li l-impenji ta’ pagament irrevokabbli ma humiex kontribuzzjonijiet imħallsa “immedjatament”, iżda li l-ħlas tagħhom huwa “ddifferit” u l-affermazzjoni tal-Qorti Ġenerali, fil-punt 30 tas-sentenza appellata, li tgħid li l-impenji ta’ pagament irrevokabbli sottoskritti minn istituzzjoni jikkostitwixxu kontribuzzjonijiet “riċevuti debitament”. Fil-fatt, il-projbizzjoni ta’ rimbors tal-kontribuzzjonijiet ex ante prevista fl-Artikolu 70(4) tar-Regolament Nru 806/2014 tkopri l-mezzi finanzjarji kollha disponibbli, inklużi l-impenji ta’ pagament irrevokabbli.
94
Sussegwentement, lanqas ma huwa kontradittorju li jintalab il-ħlas tal-obbligu li fuqu huwa bbażat l-impenn ta’ pagament irrevokabbli anki jekk dan l-impenn jiġi annullat. Fil-fatt, l-obbligu legali ta’ ħlas tal-kontribuzzjonijiet ex ante għal perijodu ta’ kontribuzzjoni partikolari jippersisti, peress li l-impenji ta’ pagament irrevokabbli huma biss faċilitajiet fakultattivi mqiegħda għad-dispożizzjoni tal-istituzzjonijiet ta’ kreditu f’dan ir-rigward.
95
Barra minn hekk, meta tindika li l-Artikolu 7(3) tar-Regolament ta’ Implimentazzjoni 2015/81 jippermetti li r-riżorsi jitqiegħdu għad-dispożizzjoni tas-SRF “fil-każ ta’ riżoluzzjoni”, il-Qorti Ġenerali ma tmurx kontra r-raġunament li bih hija qieset li l-istituzzjoni ta’ kreditu għandha obbligu inkundizzjonat li tħallas l-ammont li jikkorrispondi għall-impenn ta’ pagament irrevokabbli. Huwa minħabba dan l-obbligu inkundizzjonat li tali istituzzjoni ma tistax tiġi eżentata mill-pagament tal-ammont kopert mill-impenji ta’ pagament irrevokabbli, li jippermetti li l-mezzi għad-dispożizzjoni tas-SRF ikunu disponibbli malajr “fil-każ ta’ riżoluzzjoni”. Dan huwa l-iskop tas-SRF kif ukoll tal-għan li jintlaħaq il-livell immirat ta’ dan il-fond, kif stabbilit mil-leġiżlazzjoni tal-Unjoni Ewropea.
96
Fl-aħħar nett, kif jirriżulta mir-risposta għall-ewwel aggravju, il-Qorti Ġenerali debitament motivat kif ir-riskju sostnut mis-SRF u l-għan intiż li jintlaħaq il-livell immirat kienu jipprekludu li kontribuzzjonijiet ex ante fil-forma ta’ impenn ta’ pagament irrevokabbli jisparixxu minħabba l-ħruġ ta’ istituzzjoni ta’ kreditu mill-kamp ta’ applikazzjoni tar-Regolament Nru 806/2014.
97
Peress li l-ebda wieħed mill-argumenti mressqa sabiex jintwera n-nuqqas ta’ motivazzjoni tas-sentenza appellata u n-natura kontradittorja ta’ dan ir-raġunament ma jidher fondat, it-tieni aggravju għandu jiġi miċħud.
98
Peress li l-ebda wieħed mill-aggravji mressqa mill-appellanti insostenn tal-appell tagħha ma ġie milqugħ, l-appell għandu jiġi miċħud fl-intier tiegħu.
Fuq l‑ispejjeż
99
Skont l-Artikolu 138(1) tar-Regoli tal-Proċedura tal-Qorti tal-Ġustizzja, applikabbli għall-proċedura tal-appell bis-saħħa tal-Artikolu 184(1) ta’ dawn ir-Regoli, il-parti li titlef il-kawża għandha tiġi kkundannata għall-ispejjeż, jekk dawn ikunu ntalbu.
100
Peress li s-SRB talab li l-appellanti tiġi kkundannata għall-ispejjeż u din tal-aħħar tilfet, hemm lok li l-appellanti tiġi ordnata tbati, minbarra l-ispejjeż rispettivi tagħha, dawk esposti mis-SRB.
101
Skont l-Artikolu 184(4) tal-imsemmija Regoli, meta intervenjent fl-ewwel istanza jkun ipparteċipa fil-fażi bil-miktub jew orali tal-proċedura quddiem il-Qorti tal-Ġustizzja, din tal-aħħar tista’ tiddeċiedi li huwa għandu jbati l-ispejjeż rispettivi tiegħu. Skont din id-dispożizzjoni, il-Fédération bancaire française għandha tbati l-ispejjeż tagħha.
102
Skont l-Artikolu 140(1) tal-istess Regoli, applikabbli għall-proċedura ta’ appell skont l-Artikolu 184(1) ta’ dawn ir-Regoli, l-Istati Membri li intervjenew fil-kawża għandhom ibatu l-ispejjeż rispettivi tagħhom. Ir-Repubblika Franċiża għandha għalhekk tbati l-ispejjeż tagħha stess.
Għal dawn il-motivi, Il-Qorti tal-Ġustizzja (Il-Ħames Awla) taqta’ u tiddeċiedi:
1)
L-appell huwa miċħud.
2)
BNP Paribas Public Sector SA hija kkundannata tbati, minbarra l-ispejjeż tagħha stess, dawk tal-Bord Uniku ta’ Riżoluzzjoni (SRB).
3)
Fédération bancaire française u r-Repubblika Franċiża għandhom ibatu l-ispejjeż tagħhom stess.
Firem
(
*1
)	Lingwa tal-kawża: il-Franċiż.